text: EMA започна преглед на tocilizumab при пациенти с тежък COVID-19 | Фармацевт.БГ
  COVID-19, Нови лекарства, Новини
  EMA започна преглед на tocilizumab при пациенти с тежък COVID-19
  EMA започна преглед на tocilizumab (Roactemra®) за тежък COVID-19.
  Тоцилизумаб се свързва специфично както с разтворимите, така и с мембранносвързаните IL-6 рецептори (sIL-6R и mIL-6R). Доказано е, че тоцилизумаб инхибира sIL-6R- и mIL-6Rмедиирания сигнал. IL-6 е плейотропен провъзпалителен цитокин, произвеждан от редица типове клетки, включително T- и B-клетките, моноцитите и фибробластите. IL-6 участва в различни физиологични процеси като T-клетъчно активиране, индукция на секрецията на имуноглобулини, индукция на острата фаза на протеиновия синтез в черния дроб и стимулиране на хемопоезата. IL-6 е свързан с патогенезата на заболявания, включващи възпалителни заболявания, остеопороза и неоплазми.
  Вече е одобрен за COVID-19 в САЩ
  Основата за одобрението на тоцилизумаб при лечението на пациенти с COVID-19 са били: четири клинични проучвания-рандомизирано, контролирано, проучване с отворена платформа (Randomized Evaluation of COVID-19 Therapy- RECOVERY ) и три рандомизирани, двойно-слепи, плацебо -контролирани проучвания (EMPACTA, COVACTA и REMDACTA). Ако хоспитализираните пациенти са получавали тоцилизумаб в допълнение към рутинните грижи, включително кортикостероиди, рискът от смърт е намален през 28-дневния период на проследяване и продължителността на техния болничен престой е съкратена. Рискът от включване на пациентите с вентилатор или смърт след 28 дни също е по-малък.
  ЕМА планира да оцени научните данни за тоцилизумаб до октомври и след това да вземе решение относно препоръката за одобрение.
  Само с тежък COVID-19
  Тоцилизумаб трябва да се използва само при възрастни с тежък COVID-19, които вече получават глюкокортикоиди и са хоспитализирани, а също така получават кислород или са механично вентилирани.